# Clarin WP 1 licensgruppe

## Referat af møde den 8/10-2010 kl. 13-15

### Dagsorden:

1. Godkendelse af dagsorden og referat
2. Evt. meddelelser
3. Udkast til webside med links til licenser (Lars)
4. Udkast til licenser (Henriette)
5. Spørgsmål fra WP 5:
   1. Hvem må deponere indhold i Clarin?
   2. Hvem er ”academic” i Clarin?
6. Det videre arbejde omkring licenser

### Referat:

Ad 1)

Dagsorden og referat godkendt

Ad 2)

Lars Trap meddelte at DSL nu er sluttet til WAYF som identitetsudbyder.

Bente Maegaard gjorde opmærksom på at de EU-CLARIN rapporter som vi har set udkast af i udvalgets arbejde, ikke nødvendigvis var blevet diskuteret og godkendt i EU-CLARIN, så input er velkommen. De skal formentlig behandles i Executive Board i januar 2011.

--> Bente undersøger deadline på feedback.

Ad 3)

Lars' udkast blev diskuteret. Spørgsmålet om CC blev vendt igen, ud fra udvalgets email-diskussion som viste at brugen af CC’s licenstyper ikke uden problemer kan mappes til de foreslåede Clarin licenstyper. Der er i udvalget en opfattelse af at hvis optionerne til ACA bliver produceret, så vil de også kunne bruges til PUB og RES. Hermed vil behovet for CC-licenserne kunne bortfalde, og man opnår ensartede og derfor mere letforståelige licenser på tværs af kategorierne.

Der blev ikke konkluderet eller truffet konkrete aftaler om udkastet til website. Hvis CC udgår, vil en del af web-teksterne skulle skrives om.

Ad 4)

Vi anser det for helt nødvendigt at skrive ACA-licenserne da dette perspektiv ikke er omfattet af CC. Bente mener at EU WP 7 ikke vil gå længere med at skrive egentlige tekster end de udkast vi allerede har behandlet.

Der foreligger nogen skabeloner fra EU Clarin, men ikke til alt. Licenserne skal udformes i konkret tekst. Henriette kan gøre noget, men har brug for en fagperson til at guide. Teksterne må foreligge på engelsk.

Første prioritet er ACAdemic licenserne.

--> Henriette laver udkast, Bente og Lars bidrager med feedback

--> Bente laver overblik over de eksisterende EU Clarin WP 7-dokumenter

Lars påpegede at færdiggørelsen af dette har implikationer for de aftaler der kan indgås med rettighedshaverne. Opgaven skal derfor løses så hurtigt som muligt uden at vi kan fastlægge nogen dato.

Henriette har udsendt en standard software-licens, hvor nogle af formuleringerne kan bruges, men andre dele ikke rammer plet i forhold til specielt akademisk brug.

Ad 5a)

Deponering af resurser (d.v.s. skrivning i repositoriet) i Clarin kræver ansættelse i en akademisk institution som er tilsluttet WAYF. Det vil pt. sige AU, CBS, DTU, KB, ITU, KU, NatMus, RUC, Statsbiblioteket eller SDU (WAYF-attributten *schacHomeOrganization*).

Deponering kræver WAYF-attributten *eduPersonPrimaryAffiliation* med værdien *Faculty* eller  *Staff*.

Ad 5b)

I forhold til at tilgå resurser (d.v.s. læsning fra repositoriet) med en ACA licenstype, kræves tilknytning, men ikke nødvendigvis ansættelse, til en af de samme akademiske institutioner som nævnt ovenfor (WAYF-attributten *schacHomeOrganization*).

Læsning fra repositoriet af ACA-licenserede resurser kræver WAYF-attributten *eduPersonPrimaryAffiliation* med værdien *Faculty* *, Staff* eller *Student*.

Ad 6)

Det blev aftalt af eventuelt flere møder i udvalget afventer udarbejdelsen af licensteksterne.