**DK-CLARIN, Styregruppen** 11. februar 2011

**Referat af møde nr. 10**

**i Styregruppen for DK-CLARIN**

**Tirsdag den 1. februar 2011, kl. 13.00 – 15.00**

**på Center for Sprogteknologi, KUA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Deltagere**: KU-CST Bente Maegaard

KU-INSS Hanne Ruus

SDU Johannes Wagner

AU Viggo Sørensen

DSL Lars Trap-Jensen

DSN Sabine Kirchmeier-Andersen

KB Birte Christensen-Dalsgaard

KB Anders Conrad, til stede ved punkterne 3 og 4

NatMus Birgit Rønne

**Afbud fra:** KU-LAN Frans Gregersen

CBS Peter Juel Henrichsen

**Referent**: KU-CST Hanne Fersøe

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**1. Velkomst, godkendelse af dagsorden**

Bente Maegaard bød velkommen til mødet.

Dagsordenen blev godkendt.

**2. Meddelelser**

Bente Maegaard meddelte at DigHumLab forslaget er blevet anbefalet til fremme af FI, og at ministeriet arbejder på færdiggørelsen af det danske roadmap som forventes udgivet ca. 1/3.

Hanne Ruus oplyste at Forskningsrådet for Kultur og Kommunikation ved høringsrunden har givet positiv anbefaling af DigHumLab.

Bente Maegaard tilføjede at der er en konkretisering af beskrivelsen i gang, og at den vil blive indsendt til FI fra AU, KU, AAU og SDU. De andre institutioners deltagelse må klares bagefter.

Bente Maegaard kunne oplyse at hun er blevet kommitteret på HUM for en periode på ét år vedrørende forskningsinfrastrukturer; det vil sige at hun handler på dekanens vegne.

**3. Status for licensarbejdet og for WP5**

Licensarbejdet. Bilagene til punktet, dvs. licensbetingelser for licenstyperne *ACA License* og *PUB License*, samt en række *Template Model Agreements* (deponeringslicens m.f.l) og *CLARIN Academic Use Upgrade Agreement – ACA*, var fremlagt til godkendelse. Anders Conrad redegjorde kort for arbejdet: gruppen havde gennemgået flere licenstyper og var endt med at lade sig inspirere af EU-CLARIN og deres licenstyper og aftaleskabeloner. Det betyder at slutbrugerlicenstyperne PUB (public) og ACA (academic) nu foreligger. De vil kunne behandles automatisk i infrastrukturen, mens licenstypen RES (restricted) må behandles manuelt mellem brugeren og ejeren. Der mangler stadig de generelle brugervilkår (Terms of service). Disse vil blive lagt på hjemmesiden således at man skal acceptere dem ved et klik og ikke ved underskrift. Der var kommentarer og opklarende spørgsmål vedrørende licensfeltet i metadata i forhold til de nu fremlagte licenstyper. Det blev nævnt at feltet evt. kan slettes i metadata, men det er ikke en god løsning. Konklusionen er at det er licensen der bestemmer en ressources juridiske status og ikke hvad der evt. står i metadata, hvor feltet kan efterlades tomt.

**Styregruppen besluttede** at godkende de fremlagte licensforslag.

WP5. Anders Conrad slog fast at vi nu har en infrastruktur, at data vil kunne blive deponeret og at de vil kunne komme ud igen. Der er altså et resultat som vil kunne fremvises til FI og i DigHumLab-sammenhæng. Der foregår et meget intenst arbejde i WP5, og der er ved at tegne sig et konstruktivt samarbejde på et konkret niveau; det kræver stadig at alle anstrenger sig til det yderste og selv tager initiativer. Man er selv ansvarlig for at ens data bliver deponeret. Der er stadig en række løse ender:

1. WP3’s data er kommet meget sent i spil. Det bliver svært at nå at få webgrænsefladen på plads til 1/4 som planlagt når testdata ikke har været afleveret til den udmeldte frist 31/12-10. KB vil undersøge muligheden for at re-skedulere sin webudvikler så grænsefladeudviklingen kan færdiggøres efter 1/4.
2. En frigivelse af deponeringsmekanikken er lige på trapperne; der planlægges en beta-version af grænseflade og flere datatyper den 11/2.
3. I løbet af marts vil de resterende datatyper blive testet da en central person stopper på projektet den 1. april.
4. Tools: specifikationen er på trapperne; den svarer ikke helt til de oprindelige tanker (der er til gengæld fokuseret meget på workflow) hvor man forestillede sig at tools skulle afvikles inde fra CLARIN. Løsningen er nu at tools bliver afviklet på den URL hvor de ligger. Dette kan betyde noget i forhold til overholdelse af licensbetingelser – det er især et problem i forhold til søgemaskiner. Bente Maegaard vil kontakte Anders Conrad for at tale om hvordan det kan løses.
5. I forhold til fremtidig drift er der et problem med tools-modulet. Det er hovedsageligt udviklet i et hjemmeudviklet sprog. Kun CST vil kunne drive og videreudvikle modulet. Det er ikke god praksis.

Der var diskussion af disse punkter, især punkt 5. Birte Christensen-Dalsgaard gjorde det klart at det ikke er et problem her og nu, men at det kan blive et problem i forhold til den fremtidige drift. Dette er et emne for det fremtidige samarbejde.

Bente Maegaard gav en kort fremstilling af styregruppens møde med WP5 i december. Der findes et internt notat om mødet som blev uddelt på dette møde.

Hanne Ruus spurgte om der er noget klar som man kan vise til nogen (fremtidige brugere), så de kan kommentere. Det blev aftalt at Hanne Ruus kontakter WP5, men Bente Maegaard undersøger først om det kan håndteres på grund af det ekstremt store arbejdspres der ligger på WP5 her i afslutningsfasen.

**4. Fremdriften i projektet**

En opdateret oversigt over afleveringer blev uddelt på mødet (findes også på hjemmesiden), og Hanne Fersøe gav et kort resume af opfølgningen på fremdriften. Der er kun virkelig problemer i WP2.5, men de er ved at blive håndteret. For alle andre arbejdspakker ser det ud til at arbejdsplanerne er blevet opdateret og frem for alt at afleveringer er afsluttet og afrapporteret på hjemmesiden. Der er enkelte andre gule markeringer men de kan skyldes misforståelser – de søges afklaret i dialog.

**5. Kvalitetssikring**

Bilaget kom desværre meget sent ud; til gengæld er der nu bidrag fra de fleste; der mangler stadig bidrag fra arbejdspakkerne 2.5 og 4.2.1. Dokumentet er ikke redigeret, det består af de bidrag hver arbejdspakke er kommet med.

På grund af den sene udsendelse havde flere medlemmer ikke nået at læse bilaget, så diskussionen blev kort. Der var forslag fra Sabine Kirchmeier-Andersen om at gøre dokumentet mere præcist (i stedet for at skrive fx ’de bedste internationale standarder’ så skrive hvilke standarder det drejer sig om) og mere ensartet. Der var forslag fra Birte Christensen-Dalsgaard om at dokumentet også skulle indeholde et afsnit om hvordan systemet driftes og kvalitetssikringen heraf.

**Styregruppen besluttede** at kvalitetssikring af driften hører til i et andet dokument, samt at arbejdspakkerne har 1 uge til at melde tilbage med manglende bidrag og eventuelle præciseringer af eksisterende bidrag. Herefter vil CST redigere dokumentet, og evt. vende tilbage til de enkelte med forslag og krav.

**6. Opfølgning siden sidste møde, herunder konsortieaftalen**

Der har været afholdt møde mellem styregruppen og WP5, jf. pkt. 3 ovenfor, og Bente Maegaard har talt med juristen fra KUs TechTrans-kontor angående konsortieaftalens bilag 4. Konklusionen er et forslag om at bilag 4 skal være tomt fordi alle ressourcer i CLARIN er styret af licenser. Dette forslag blev **vedtaget af styregruppen**. Herefter er konsortieaftalen færdig.

**7. Næste møde**

Man enedes om at sigte mod fredag den 1. april 2011.

Bente Maegaard udsender en Doodle.

**8. Eventuelt**

Hanne Ruus tilbød at stå for et nummer af nyhedsbrevet hvor vi kan skrive at der findes en grænseflade. Styregruppen takkede ja.