# Clarin WP 1 licensgruppe: Status pr. 31/3-2011

28/3-2011

Anders Conrad

## Status

Ud af de 9 typer af juridiske aftaler og dokumenter som blev fastlagt i gruppens notat af 20/5-2010 og efterfølgende godkendt af styregruppen, er udkast til de 7 typer blevet fremlagt og vedtaget på det foregående styregruppemøde. De resterende to, *Almindelige betingelser* og *Politik omkring beskyttelse af identitet og private oplysninger* er nu under udarbejdelse og forventes at foreligge i løbet af maj måned.

Gruppen har desuden behandlet WP 5’s forslag til håndteringen af hhv. deponerings- og slutbrugerlicenser i de relevante workflows i forbindelse med deponering og læsning/hentning af resurser. Der er foretaget mindre justeringer i forbindelse med logning. Den resulterende specifikation kan ses på <http://devtools.clarin.dk/wiki/Licensh%C3%A5ndtering> og indstilles hermed til godkendelse.

Spørgsmålet om værktøjsudbyderes status i forhold til Clarin.dk som serviceudbyder har været behandlet i udvalget, sådan som det blev varslet på det seneste styregruppemøde. Udvalgets juridiske konsulent Henriette Fenger Grønfeldt fandt den valgte implementering af Tools uheldig og anbefalede at denne ændres hurtigst muligt efter projektperioden. For at imødegå licensmæssige problemer med den nuværende udformning, kræves det at værktøjsudbydere indgår en separat deponeringslicens med Clarin.dk. Teksten til denne er endnu ikke udformet.

## Plan for 2. kvt. 2011

Gruppen planlægger at afholde endnu et møde i maj måned hvor de sidste aftaler vil blive indstillet til godkendelse. Herefter er arbejdet afsluttet.